บอร์ด TOA ไฟเขียวตั้งบ.ย่อยในกัมพูชา-เข้าซื้อหุ้น 12% “บ.ดีไซน์ซิงค์” หวังเพิ่มช่องทางขาย
บอร์ด TOA ไฟเขียวตั้งบริษัทย่อยใหม่ ทำโรงงานผลิตสีในกัมพูชา-ซื้อหุ้น 12% "บ.ดีไซน์ซิงค์" ผู้ให้บริการเว็บไซต์โปรแกรมออกแบบตกแต่งภายใน หวังเพิ่มช่องทางขาย
6 ธ.ค. 2560

บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ระบุว่า ที่ประชุมคณะกรรมการบริษัทเมื่อวันที่ 4 ธ.ค.ที่ผ่านมา อนุมัติการจัดตั้งบริษัทย่อยแห่งใหม่ในประเทศกัมพูชา ภายใต้ชื่อ TOA Coating (Cambodia) Co.,Ltd. ภายในเดือนมี.ค.61 ทุนจดทะเบียน 7.63 ล้านดอลลาร์สหรัฐ หรือประมาณ 254.1 ล้านบาท
โดยบริษัทถือหุ้น 100% เพื่อจัดตั้งโรงงานผลิตสีในประเทศกัมพูชา แทน TOA Paint (Cambodia) Co., Ltd. เพื่อให้ได้รับสิทธิประโยชน์จากการลงทุน ซึ่งจะเป็นการขยายธุรกิจในกัมพูชา และเพิ่มศักยภาพในการเติบโตของธุรกิจของกลุ่ม
พร้อมกันนี้อนุมัติการเข้าซื้อหุ้นเพิ่มทุน เพื่อเข้าไปถือหุ้นในสัดส่วน 12% ในบริษัท ดีไซน์ซิงค์ จำกัด ซึ่งเป็นผู้ดำเนินการ website www.Dezigntool.com ให้บริการโปรแกรมออกแบบตกแต่งภายในได้ด้วยตนเองสำหรับบุคคลทั่วไป
โดยจะเป็นการลงทุนภายในเดือนธ.ค.60 มีมูลค่าเงินลงทุน 3.5 ล้านบาท ซึ่งการลงทุนดังกล่าวจะช่วยเพิ่มช่องทางจำหน่ายผลิตภัณฑ์เพื่อสร้างกระแสเงินสดและกำไรต่อหุ้น
สำหรับแหล่งเงินลงทุนที่ใช้ลงทุนในทั้งสองบริษัท มาจากเงินที่ได้จากการเสนอขายหุ้นให้กับประชาชนทั่วไปครั้งแรก (IPO)
 